open-index/open-wikipedia-markdown huggingface dataset:
Ροπή ευστάθειας

Το μέγεθος του ζεύγους ευστάθειας εξαρτάται αφενός μεν από το μέγεθος των δυνάμεων αυτού (βάρους - άντωσης), αφετέρου από την κάθετο μεταξύ αυτών απόσταση, η οποία και ονομάζεται θεωρητικά "μοχλοβραχίονας", **GZ**.

**Ροπή ευστάθειας** λέγεται το γινόμενο του μήκους του μοχλοβραχίονα επί την μία των παραπάνω δυνάμεων, (συνήθως λαμβάνεται το εκτόπισμα). Αυτή καθορίζει τελικά, το υφιστάμενο μέγεθος του "ζεύγους ευστάθειας", δηλαδή το μέγεθος της αντίστασης στις δυνάμεις που προκαλούν την όποια κλίση του πλοίου.

Εφόσον το πλοίο εξακολουθεί να διατηρεί μία κλίση ο μοχλοβραχίονας θεωρητικά αυξάνει μέχρι να λάβει τη μέγιστη τιμή του,(στην πράξη είναι μέχρι η επιφάνεια της θάλασσας να φθάσει και να καλύψει τους "ευδιαίους" (κοινώς μπούνια)¹ του κυρίου καταστρώματος). Επιπλέον κλίση του πλοίου ελαττώνει τη τιμή του μοχλοβραχίονα μέχρις ότου, όταν αυτή σχεδόν διπλασιασθεί, (από εκείνη της μέγιστης τιμής του), να μηδενίζεται, οπότε το πλοίο αδυνατεί να επανέλεθει πλέον στην θέση ισορροπίας.
*Περαιτέρω κλίση παρουσιάζει αρνητικό μοχλοβραχίονα, που σημαίνει δημιουργία "ροπής ανατροπής"², η οποία τελικά και το ανατρέπει.

Απ΄ όλα τα παραπάνω συνάγεται ότι η *ροπή ευστάθειας* για ένα ορισμένο πλοίο είναι ανάλογη από τη γωνία κλίσης του πλοίου, του μεγέθους και του σχήματος³των υφάλων του, από τα οποία και εξαρτάται η θέση του κέντρου άντωσης, και από την κατανομή των βαρών, μηχανημάτων, εφοδίων, φορτίου κ.λπ. επ΄ αυτού, από την οποία εξαρτάται η θέση του κέντρου βάρους του.

## Σημειώσεις
*(¹) *Ευδιαίοι* (κοινώς μπούνια) ονομάζονται επίσημα οι υδρορροές του κυρίου καταστρώματος, για την απομάκρυνση θαλάσσιου ύδατος όταν κατακλίζεται απ΄ αυτό. Εξ αυτού προέρχεται και η έκφραση "*μ΄ έφερε μέχρι τα μπούνια*" που λέγεται ως όριο αντοχής.
*(²) *Ροπή ανατροπής* ονομάζεται η αρνητική "ροπή ευστάθειας".
*(³) Το σχήμα των υφάλων ενός πλοίου παίζει πρωταρχικό ρόλο στην ευστάθειά του.

## Δείτε επίσης
*Μετάκεντρο

Κατηγορία:Ευστάθεια πλοίου
Γιάννης Τζόνι και Ιβάν

Το ***Γιάννης, Τζόνι και Ιβάν*** είναι μουσική σάτιρα του Ντίνου Ηλιόπουλου, εμπνευσμένη από την κωμωδία του Κάρλο Γκολντόνι "Υπηρέτης δύο αφεντάδων".

## Συντελεστές
Ανέβηκε στο θέατρο "Γκλόρια" του Ανδρέα Μαρουλίδη τη σεζόν 1967-1968 (Θεατρική επιχείρηση Ντίνου Ηλιόπουλου).

### Ηθοποιοί
Ντίνος Ηλιόπουλος, Άννα Ιασωνίδου, Βαγγέλης Πλοιός, Δημήτρης Χόπτηρης, Αντιγόνη Κουκούλη, Περικλής Χριστοφορίδης, Ελένη Θεοφίλου, Σπύρος Παπάς, Νίκη Τσιγγάλου, Ερρίκος Κονταρίνης, Δήμητρα Ζέζα, Μανώλης Δεστούνης, Γιάννης Ματτύς, Τούλα Διακοπούλου, Αλέξης Σμόνος,  Γιώργος Πάλλης, Σία Ψυχάλη, Αδελφές Θεοχάρη (χορευτικό ντουέτο).

### Άλλοι
*Σκηνοθεσία: Ντίνος Ηλιόπουλος
*Βοηθός Σκηνοθέτη:Βαγγέλης Πλοιός
*Σκηνικά -Μακέτες: Ν. Μουκέλης
*Λαϊκή Μουσική: Γιώργος Μητσάκης

*Οικονομική διεύθυνση: Μιχάλης Παπαδάκης
*Διευθυντής Σκηνής: Νίκος Παπαδάτος
*Φωτογραφίες: Στέφανος Καραμανιάν

Φροντίδα παραστάσεως: Λάκης Βραχνέλλης, Βοηθός Φροντιστή: Νίκος Νικολαϊδης,Φωτισμοί:Δημήτρης Γιατρέλλης,Ηλεκτρολόγος:Παναγιώτης Ζαχαράτος,Εκτέλεσις Σκηνογραφίας:Γιώργος Γκίζας ,Χρωματική εκτέλεσις:Βαγγέλης Παναγιωτόπουλος,Εκτέλεση κοστουμιών:Αλέκα Παπαχρίστου,α' Μηχανικός:Νίκος  Γκίζας, β' Μηχανικός:Βαγγέλης Γαβαλάς,Εφφέ:Λευτέρης Καραγεωργόπουλος,Υπεύθυνος Ηχητικών:Γιάννης Πορετσάνος,Εγγραφή Μουσικής και Ήχων:Stydio Si-Films  Σίφης Σιγανός, Ενισχυτικά μηχανήματα ήχου: Pioneer Elina  Ε.Π.Ε.

## Παραπομπές

Κατηγορία:Νεοελληνικά θεατρικά έργα
Monty Python

Οι **Monty Python** (ή **Μόντι Πάιθον**, γνωστοί και ως **The Pythons**) είναι το όνομα της ομάδας παραγωγής της τηλεοπτικής σειράς *[[Το ιπτάμενο τσίρκο των Μόντι Πάιθον]]* (*Monty Python's Flying Circus*), μιας κωμωδίας που άρχισε να εκπέμπεται στη Μεγάλη Βρετανία το 1969, αλλά και μιας σειράς εκπομπών, κινηματογραφικών έργων, ηχογραφήσεων και θεατρικών παραγωγών από το 1969 μέχρι το 1989.

## Τα μέλη της ομάδας των Μόντι Πάιθον
Τα μέλη της ομάδας των Μόντι Πάιθον είναι οι Γκράχαμ Τσάπμαν (*Graham Chapman*), Έρικ Άιντλ (*Eric Idle*), Τέρι Γκίλιαμ (*Terry Gilliam*), Τέρι Τζόουνς (*Terry Jones*), Τζον Κλιζ (*John Cleese*) και Μάικλ Πέιλιν (*Michael Palin*).

## Έργα των Μόντι Πάιθον
Τα κωμικά και σατιρικά έργα τους είχαν μεγάλη επιρροή στη λαϊκή κουλτούρα στη Βρετανία, αλλά και σε παγκόσμιο επίπεδο, επηρεάζοντας μετέπειτα Βρετανούς δημιουργούς.

Από τα πιο σημαντικά έργα τους είναι:
* *[[Το ιπτάμενο τσίρκο των Μόντι Πάιθον]]* κωμωδία σε τηλεοπτική σειρά η οποία παράχθηκε και παρουσιάστηκε στο BBC της Μεγάλης Βρετανίας από το 1969 με 45 επεισόδια μέχρι το 1974.
* *[[And Now for Something Completely Different]]* (1971), κινηματογραφική ταινία με σκετς από την τηλεοπτική σειρά.
* ''Οι ιππότες της Ελεεινής Τραπέζης'' (*Monty Python and the Holy Grail*) (1975) σατιρική κινηματογραφική ταινία για τον μύθο του Βασιλιά Αρθούρου.
* ''Ένας προφήτης... Μα τι προφήτης!'' (*Monty Python's Life of Brian*) (1979), μια κινηματογραφική σάτιρα με την ιστορία ενός νεαρού Εβραίου που θεωρήθηκε μεσσίας.
* *[[Monty Python Live at the Hollywood Bowl]]* (1982), η ταινία από μια ζωντανή παρουσίασή τους, στην οποία έπαιξαν μερικά από τα πιο ωραία κωμικά τους σκετς.
* *[[Μόντι Πάιθον, το νόημα της ζωής]]* (1983), μια κινηματογραφική συλλογή από σκετς για το νόημα της ζωής, με αρκετό μαύρο χιούμορ.

## Φωτογραφίες μελών της ομάδας των Μόντι Πάιθον

Michael Palin (2).jpg|Μάικλ Πέιλιν
Eric Idle (2).jpg|Έρικ Άιντλ
Terry Gilliam(CannesPhotoCall) (2).jpg|Τέρι Γκίλιαμ
John Cleese at 1989 Oscars.jpg|Τζον Κλιζ


## Δείτε επίσης
* Ιππότες που λένε Νι!
## Παραπομπές

## Εξωτερικοί σύνδεσμοι

* https://web.archive.org/web/20060314132918/http://www.pythonline.com/ Ιστότοπος του Έρικ Άιντλ για τους Μόντι Πάιθον 

Κατηγορία:Βρετανοί παραγωγοί ταινιών
Πανελλήνιος Ευαγγελικός Σύνδεσμος

thumb|220px|right|Το έμβλημα του Π.Ε.Σ.
Ο **Πανελλήνιος Ευαγγελικός Σύνδεσμος** (ή ***Π.Ε.Σ.***) είναι σύνδεσμος Χριστιανικών εκκλησιών από κάθε Προτεσταντική απόχρωση της Ελλάδας, που ως βασικό στόχο έχει την σύσφιξη των δεσμών και την καλλιέργεια ενός πνεύματος ενότητας και συνεργασίας μεταξύ των εκκλησιών, καθώς και την κοινή εκπροσώπησή τους. Ο Π.Ε.Σ. είναι μέλος της Παγκόσμιας Ευαγγελικής Συμμαχίας (*WEA*). Πρόεδρος του Π.Ε.Σ. είναι ο ποιμένας της Εκκλησίας του Θεού της Προφητείας, Αντώνιος Χαραλάμπους.

## Ομολογία πίστης
Ο Π.E.Σ. παραδέχεται τις βασικές διδασκαλίες της Ευαγγελικής εκκλησίας, δηλαδή:

*Την Αγία Γραφή ως τον θεόπνευστο λόγο του Θεού και ως το μοναδικό κανόνα πίστης και ζωής.
*Τον Ένα τριαδικό Θεό, Πατέρα, Υιό και Άγιο Πνεύμα.
*Την ενσάρκωση του Ιησού Χριστού, Θεού «ος εφανερώθη εν σαρκί», που σταυρώθηκε και αναστήθηκε από τους νεκρούς.
*Τη σωτηρία του αμαρτωλού με την πίστη στο τέλειο σωτήριο έργο του Χριστού.
*Την αναγέννηση του ανθρώπου και τον αγιασμό του πιστού με την ενέργεια του Αγίου Πνεύματος.
*Την προσωπική δεύτερη έλευση του Ιησού Χριστού, την ανάσταση των νεκρών και την τελική κρίση, που οι λυτρωμένοι θα κληρονομήσουν την αιώνια ζωή και οι αμαρτωλοί, που απόρριψαν τη δωρεά του Θεού στο πρόσωπο του Χριστού, θα υποστούν την αιώνια καταδίκη.

## Μέλη
Ο Π.Ε.Σ. εκπροσωπεί τις παρακάτω χριστιανικές ομολογίες από την ευρύτερη κοινότητα των Χριστιανικών Προτεσταντικών ομολογιών της Ελλάδας:

*23 τοπικές Ελληνικές Ευαγγελικές Εκκλησίες
*6 τοπικές Ελεύθερες Ευαγγελικές Εκκλησίες 
*59 τοπικές εκκλησίες της Πεντηκοστής
*15 ανεξάρτητες τοπικές εκκλησίες που δεν ανήκουν σε ευρύτερα εκκλησιαστικά σώματα

Κατά καιρούς, στις εκδηλώσεις του Π.Ε.Σ. έχουν συμμετάσχει εκκλησίες και άτομα, που δεν είναι επίσημα μέλη του.

## Εξωτερικοί σύνδεσμοι
*Επίσημη σελίδα του Π.Ε.Σ.

Κατηγορία:Πεντηκοστιανισμός

Κατηγορία:Χριστιανισμός στην Ελλάδα
Κατηγορία:Ευαγγελικαλισμός
Λαγωνικό 24 Καρατίων

Το ***Λαγωνικό 24 Καρατίων*** είναι αμερικανική ταινία σε σενάριο, σκηνοθεσία και παραγωγή του Μπλέικ Έντουαρντς που προβλήθηκε το 1964. Πρωταγωνιστής της ταινίας είναι ο Πίτερ Σέλερς, που υποδύεται τον γκαφατζή Επιθεωρητή Κλουζώ. Είναι η δεύτερη κινηματογραφική συνέχεια της σειράς **Ροζ Πάνθηρας** . Η ονομασία του στα αγγλικά είναι ***A Shot in the Dark***.

## Πλοκή

Ο απίθανος επιθεωρητής Κλουζό αναλαμβάνει την υπόθεση της Μαρίας Γκαμπρέλι, η οποία κατηγορείται για τη δολοφονία του εραστή της. Ο Κλουζό πεπεισμένος για την αθωότητα της, προσπερνάει με μεγάλη άνεση όλα τα στοιχεία της που αποδεικνύουν μπροστά στα μάτια του την ενοχή της, δημιουργώντας ψυχολογικά προβλήματα στον ταλαιπωρημένο αρχιεπιθεωρητή Ντρέυφους.

## Διανομή ρόλων
* Πίτερ Σέλερς ως επιθεωρητής Κλουζό
* Χέρμπερτ Λομ ως αρχιεπιθεωρητής Ντρέιφους
* Έλκε Σόμερ ως Μαρία Γκαμπρέλι
* Τζορτζ Σάντερς ως κύριος Μπαλόν
* Γκράχαμ Σταρκ ως Ερκούλ
* Μπερτ Κουκ ως Κέιτο

300px|thumb|right|Ο Επιθεωρητής Κλουζό (Πίτερ Σέλλερς) με την ύποπτο και ελκυστική Μαρία Γκαμπρέλι (Έλκε Σόμερ)

## Ταινίες της σειράς
* *[[Ο Ροζ Πάνθηρας]]* (1964), Πίτερ Σέλερς ως Κλουζό
* **Λαγωνικό 24 καρατίων** (1964), Πίτερ Σέλλερς ως Κλουζό
* *[[Ο Επιθεωρητής Κλουζό]]* (1968), Άλαν Άρκιν ως Κλουζό
* *[[Η επιστροφή του ροζ πάνθηρα]]* (1975), Σέλλερς ως Κλουζό
* *[[Ο Ροζ Πάνθηρας ξαναχτυπά]]* (1976), Πίτερ Σέλλερς ως Κλουζό
* *[[Η εκδίκηση του Ροζ Πάνθηρα]]* (1978), Πίτερ Σέλλερς ως Κλουζό
* *[[Στα ίχνη του Ροζ Πάνθηρα]]* (1982), Πίτερ Σέλλερς ως Κλουζό
* *[[Το φάντασμα του Ροζ Πάνθηρα]] (1983)
* *Ο γιος του Ροζ Πάνθηρα* (1993), [[Ρομπέρτο Μπενίνι]] ως Ζακ Γκαμπρέλι.
* *Ο Ροζ Πάνθηρας'' (2006), Στιβ Μάρτιν ως Κλουζό
## Εξωτερικοί σύνδεσμοι
*

Κατηγορία:Αμερικανικές ταινίες της δεκαετίας 1960
Κατηγορία:Ταινίες του 1964
Κατηγορία:Αμερικανικές κωμικές ταινίες
Κατηγορία:Αγγλόφωνες ταινίες
Κατηγορία:Αμερικανικές αστυνομικές κωμικές ταινίες
Κατηγορία:Ταινίες βασισμένες σε θεατρικά έργα
Κατηγορία:Ταινίες παραγωγής United Artists
Κατηγορία:Κωμικές ταινίες μυστηρίου
Χρήστος Γεωργίου

Ο **Χρήστος Σπυρίδωνος Γεωργίου** ή *Μώρος* ήταν Έλληνας πρώτος πανελληνιονίκης στους πρώτους πανελλήνιους αγώνες σκοποβολής.
## Βιογραφικά στοιχεία
Γεννήθηκε στην Πάτρα το 1893 και πέθανε στην Αθήνα το 1966. Ήταν αθλητής, σκοπευτής, του Παναχαϊκού και είχε σπουδάσει πολιτικός μηχανικός. Ο Γεωργίου συμμετείχε στο πρώτο πανελλήνιο σκοπευτικό πρωτάθλημα, τα *Ελευθέρια*, που έγινε στο Ρίο της Πάτρας τον Φεβρουάριο του 1910. Ήταν πρώτος στην γενική βαθμολογία , 29 στις 30 βολές, με 182 βαθμούς με όπλο *γκρά* και *οκλαδόν*, αφού επιτρεπόταν ο σκοπευτής να κάνει βολή από όποια θέση επιθυμεί.  Μαζί με το χρυσό μετάλλιο κέρδισε και το έπαθλο των 10.000 δραχμών. Σύμφωνα με τον τύπο της εποχής στον αγώνα πήραν μέρος 361 αθλητές , ο Γεωργίου σκόπευσε από την 5η σκοπιά. 

Ο Παναχαϊκός τίμησε τον Γεωργίου με γιορτή ενώ ο αθλητής συνοδεύτηκε μέχρι το σπίτι του με το λάβαρο του συλλόγου αλλά και του Α΄γυμνασίου όπου φοιτούσε στην Δ΄τάξη. Η πομπή πέρασε πρώτα από το δημαρχείο όπου έβγαλαν λόγους ο νικητής υπουργοί ο νομάρχης και ο δήμαρχος.

Ο Γεωργίου είχε ασχοληθεί με την σκοποβολή από πολύ μικρή ηλικία , ασκούνταν στο σκοπευτήριο του Παναχαϊκού και στο σχολικό σκοπευτήριο . Στους σχολικούς σκοπευτικούς αγώνες της ίδια χρονιάς είχε έλθει δεύτερος. 

## Πηγές
* *Νεολόγος*, φύλλο 30 Ιουνίου 1910.
* Νίκος Ε. Πολίτης, *Ο Πατραϊκός αθλητισμός*, Τόμος Β΄, *Από την εποχή του Τόφαλου ως την ίδρυση της Παναχαϊκής*, Αχαϊκές εκδόσεις, Πάτρα 1997, σελ. 140, ISBN 960716492X.

Κατηγορία:Έλληνες αθλητές της σκοποβολής
Κατηγορία:Σκοπευτές της Παναχαϊκής
Καμπανία

Η ονομασία **Καμπανία** μπορεί να αποδίδεται στις εξής γεωγραφικές περιοχές:

Στην Ελλάδα:
*στην Καμπανία, αλλιώς Ρουμλούκι, της Κεντρικής Μακεδονίας, πεδιάδα της Ελλάδας.

Σε άλλες περιοχές του κόσμου:
*στην Καμπανία (Γαλλία), ιστορική περιοχή της Γαλλίας.
*στην Καμπανία (Ιταλία), κεντρο-νότια περιφέρεια της Ιταλίας.
*στην Καμπανία (πόλη), πόλη της Ιταλίας, στο νομό του Σαλέρνο.
*στην Καμπάνια ντι Ρόμα (= Κάμπος της Ρώμης).
*στην Καμπανία (Αργεντινή), πόλη της Αργεντινής.
*στην Καμπανία (Βραζιλία), πόλη της Βραζιλίας.
*στην νησίδα **Καμπανία**, που βρίσκεται στις νότιες ακτές της Χιλής

Σχετικά κοντινή είναι και η προφορά του διαμερίσματος **Καμπάνιας** (), ενός από τα 14 διαμερίσματα του Ελ Σαλβαδόρ.
Παγκόσμιο κύπελλο ράγκμπι

Το **Παγκόσμιο Κύπελλο Ράγκμπι** (αγγλικά: *Rugby World Cup*) είναι διεθνής διοργάνωση του ράγκμπι γιούνιον. Διοργανώνεται υπό την αιγίδα της Παγκόσμιας Ομοσπονδίας Ράγκμπι (WR) και λαμβάνουν μέρος οι ανδρικές ομάδες του ράγκμπι. Η πρώτη διοργάνωση έλαβε χώρα το 1987 σε Αυστραλία και Νέα Ζηλανδία. Σήμερα διεξάγεται κάθε τέσσερα χρόνια. Στους νικητές απονέμεται το Κύπελλο του Ουίλιαμ Ουέμπ Έλλις, ο οποίος φέρεται ως ο εφευρέτης του αθλήματος. Η διοργάνωση είναι μια από τις μεγαλύτερες στον κόσμο. 

Η διοργάνωση του 2019 διεξήχθη στην Ιαπωνία και τον τίτλο κατέκτησε η Νότια Αφρική.

## Νικητές στους άνδρες
### Διοργανώσεις

### Κατάταξη των ομάδων
μικρογραφία|150px|Το Κύπελλο Έλλις, τρόπαιο στο Παγκόσμιο Κύπελλο.

## Σημειώσεις και παραπομπές


## Εξωτερικοί σύνδεσμοι
* Rugbyworldcup.com Επίσημος ιστότοπος του Παγκοσμίου Κυπέλλου ράγκμπι.
* France2007.fr Επίσημη ιστοσελίδα της διοργάνωσης του 2007 στη Γαλλία.
* IRB.com Επίσημος ιστότοπος της Διεθνούς Ομοσπονδίας Ράγκμπι.

Κατηγορία:Ράγκμπι γιούνιον
Κατηγορία:Αθλητικές διοργανώσεις που διεξάγονται κάθε τέσσερα χρόνια
Άντριου Τζορτζ

Ο **Άντριου Τζορτζ** (*Andrew Neil George*) ήταν ο Κυβερνήτης της Ανγκουίλλας και επικεφαλής της Διοίκησης, από τον Ιούλιο του 2006 ως τις 11 Μαρτίου 2009.

## Σταδιοδρομία
Γεννήθηκε στις 9 Οκτωβρίου 1952. Σπούδασε ιστορικός και έζησε τα πρώτα του χρόνια στη Σκωτία.

Πριν γίνει κυβερνήτης υπηρέτησε στο αγγλικό Υπουργείο Εξωτερικών με αρμοδιότητες για την Κοινοπολιτεία. Υπηρέτησε, μεταξύ άλλων, σε χώρες όπως η Αυστραλία, η Παραγουάη, η Ταϊλάνδη (όπου συνάντησε και γνώρισε τη σύζυγό του) και η Ινδονησία. Έχει μία κόρη και έναν γιο από το γάμο του με την Ταϊλανδή σύζυγό του.

Ανέλαβε καθήκοντα Κυβερνήτη στις 10 Ιουλίου του 2006 και τον διαδέχθηκε το 2009 ο Άλιστερ Χάρισον.. 

## Παραπομπές


Κατηγορία:Βρετανοί πολιτικοί
Ουντάι Χουσεΐν

Ο **Ουντάι Χουσεΐν** (18 Ιουνίου 1964 - 22 Ιουλίου 2003) ήταν γιος του Σαντάμ Χουσεΐν.

## Βιογραφία
Γεννήθηκε στη Βαγδάτη και ήταν ο πρωτότοκος γιος του Σαντάμ Χουσεΐν και της Ταλφακ. Σε ηλικία μόλις 20 ετών έγινε επικεφαλής της Ιρακινής Ολυμπιακής επιτροπής ενώ στη συνέχεια ανέλαβε διάφορες κυβερνητικές θέσεις. Ήρθε σε σύγκρουση με τον πατέρα του, όταν δολοφόνησε τον Mohammed Haroon. Φυλακίστηκε για δύο χρόνια με διαταγή του πατέρα του και βασανίστηκε άγρια. Μια απόπειρα δολοφονίας τον Οκτώβριο του 1996 τον άφησε σχεδόν ανάπηρο από τη μέση και κάτω.

Ο βίος του Ουντάι ήταν ακόλαστος και είχε διαπράξει φριχτά εγκλήματα. Προκειμένου να διασκεδάσει βίαζε νεαρά κορίτσια και βασάνιζε σκληρά οποιονδήποτε ήθελε. Ειδικά όσον αφορά τα βασανιστήρια, ο Ουντάι είχε δοκιμάσει πολλές τεχνικές, αρκετές από τις οποίες είχε αλιεύσει από το διαδίκτυο. Για τις παραπάνω πράξεις του και γενικά για την όλη συμπεριφορά του, μισήθηκε από τον Ιρακινό λαό ενώ ο πατέρας του Σαντάμ, παρ'όλο που ο Ουντάι ήταν ο πρωτότοκος γιος του, δεν το προόριζε για διάδοχό του.

Σημαντική ήταν και η συμμετοχή του στον θάνατο του συζύγου της αδερφής του, Σαντάμ Κάμελ. Επίσης είχε ασχοληθεί με το λαθρεμπόριο πετρελαίου, το οποίο του είχε αποφέρει τεράστια κέρδη.

Πέθανε από αμερικανικά πυρά στη Μοσούλη όπου κρυβόταν μαζί με τον αδερφό του.

## Παραπομπές


## Εξωτερικοί σύνδεσμοι
* GlobalSecurity.org: Uday Saddam Hussein al-Tikriti
* DesertVoice.net: Saddam's sons
* BBC News: Saddam pounces on son's newspaper, 20 Νοεμβρίου 2002
* BBC News: Saddam sons 'dead', 23 Ιουλίου 2003

Κατηγορία:Ιρακινοί μηχανικοί
Αντώνης Κανάκης

Ο **Αντώνης Κανάκης** (πραγματικό όνομα: **Αντώνης Δούμας**, Θεσσαλονίκη, 18 Φεβρουαρίου 1969) είναι Έλληνας ραδιοτηλεοπτικός παρουσιαστής, μουσικός παραγωγός και επιχειρηματίας.

## Πρώτα χρόνια
Γεννήθηκε στη Θεσσαλονίκη από την Ευγενία και τον Γιάννη-Δανιήλ Δούμα. Έχει μία αδερφή, την Κέννυ.

Στα νεανικά του χρόνια, πουλούσε σνακ στον κινηματογράφο, έπειτα εργάστηκε ως σερβιτόρος. Στην ηλικία των 15 ετών εργάστηκε ως DJ.

Με το ραδιόφωνο ασχολήθηκε αρχικά σε πειρατικούς σταθμούς της Θεσσαλονίκης στην ηλικία των 12 ετών. Εκείνη την περίοδο διάλεξε το επώνυμο Κανάκης.

## Προσωπική ζωή
Διατηρεί σχέση με την Επιστήμη Μπόνου με την οποία έχει αποκτήσει δυο παιδιά, μια κόρη (γενν. 2016) και έναν γιο (γενν. 2019).

## Καριέρα
Ο Κανάκης είναι παραγωγός, σκηνοθέτης και παρουσιαστής εκπομπών όπως το *Κομφούζιο*, το *[[ΑΜΑΝ]]* και το *[[Ράδιο Αρβύλα (εκπομπή)|Ράδιο Αρβύλα]]*, και συνιδρυτής-συνιδιοκτήτης του Imagine 89.7 από το 2007 και ιδρυτής-ιδιοκτήτης του Fly 104 από το 2016.

Εργάστηκε σε μια σειρά επαγγελματικών σταθμών, στο Δημοτικό Ραδιόφωνο Θεσσαλονίκης, όπου ήταν διευθυντής και δημιουργός του FM 101, του πρώτου σταθμού στην Ελλάδα με 24 ώρες ξένη μουσική, όπως επίσης και στους Kiss FM 105.3 (νυν 1055 Rock) και ANT1 FM 97.5 τον οποίον και κατέχει από το 2023, μετονομαζόμενος στον Παιδάκι 97.5. Επίσης, δραστηριοποιείται και στο χώρο της μουσικής, δημοσιεύοντας κάποια δικά του τραγούδια και Remix.

Συνεργάστηκε με την ActionAid για την οποία σκηνοθέτησε και παρουσίασε δύο ντοκιμαντέρ στη Σιέρα Λεόνε, *Immersion: Βουτιά σε μια Άλλη Πραγματικότητα* (2013) και *One Love Team* (2014) τα οποία προβλήθηκαν στον ΑΝΤ1.

Μετά το θάνατο του πατέρα του το 2015, δημοσίευσε το πρώτο του βιβλίο με τίτλο *Μπαμπά... (μια κανονική ημέρα)*.

Στο παρελθόν υπήρξε και ιδιοκτήτης νυχτερινών κέντρων στη Θεσσαλονίκη και στη Χαλκιδική. Πλέον δεν δραστηριοποιείται σε αυτόν τον χώρο.

## Παραπομπές


## Εξωτερικοί σύνδεσμοι
*Αντώνης Κανάκης στο Facebook
*Αντώνης Κανάκης στο SoundCloud
*Αντώνης Κανάκης στο YouTube
*Το ντοκιμαντέρ ''Immersion''

Κατηγορία:Έλληνες παρουσιαστές
Κατηγορία:Ραδιοφωνικοί παραγωγοί
Κατηγορία:Έλληνες κωμικοί
Κατηγορία:Έλληνες τηλεοπτικοί παραγωγοί
Αχλάδα Ηρακλείου

Η **Αχλάδα** είναι χωριό και έδρα ομώνυμης κοινότητας του Δήμου Μαλεβιζίου στην Περιφεριακή Ενότητα Ηρακλείου της Κρήτης. Ανήκε στην Επαρχία Μαλεβιζίου του νομού Ηρακλείου της Κρήτης. Είναι κτισμένη σε απόσταση 23 χιλιομέτρων ΒΔ του Ηρακλείου σε υψόμετρο 300 μέτρων. Σύμφωνα με τα στοιχεία της απογραφής του 2011, ο πληθυσμός του χωριού ανέρχεται στους 57 μόνιμους κατοίκους οι οποίοι είναι ως επί το πλείστον αγρότες και κτηνοτρόφοι.

## Ονομασία
Σύμφωνα με την τοπική παράδοση ο οικισμός έλαβε την ονομασία του από μια μεγάλη άγρια αχλαδιά που συνάντησε ένα ανδρόγυνο το οποίο κυνηγημένο, κρύφτηκε στην ευρύτερη περιοχή. Αναφέρεται ως *Achladha* σε βενετικά έγγραφα του 1630 ενώ λίγα χρόνια αργότερα (1671) αναφέρεται σε οθωμανική απογραφή ως *Ahlada*.

## Ιστορικά στοιχεία
Κατά την περίοδο της βενετοκρατίας η Αχλάδα ήταν φέουδο της οικογένειας Μοδινού ενώ αργότερα, σύμφωνα με την απογραφή που πραγματοποιήθηκε από τους Οθωμανούς το 1671 - δύο χρόνια μετά την κατάληψη της Κρήτης από τα οθωμανικά στρατεύματα -  υπαγόταν στην επαρχία Μαλεβιζίου.

Σύμφωνα με την ανεπίσημη μέτρηση που συνέταξε το 1875 ο υποπρόξενος της Ρωσίας, Ιωάννης Μιτσοτάκης, στην Αχλάδα κατοικούσαν 60 οικογένειες, ο πληθυσμός των οποίων ανερχόταν σε περίπου 300 άτομα. Μερικά χρόνια αργότερα, η επίσημη οθωμανική απογραφή του 1881 βρήκε στον οικισμό 347 κατοίκους (168 άνδρες και 179 γυναίκες), όλους χριστιανικού θρησκεύματος ενώ το 1894, σύμφωνα με εκτίμηση του αξιωματικού του ελληνικού στρατού Νικόστρατου Καλομενόπουλου, στο χωριό ζούσαν 80 ελληνικές οικογένειες. Το 1900, η απογραφή που διενεργήθηκε από την Κρητική Πολιτεία βρήκε στην Αχλάδα 429 κατοίκους εκ των οποίων οι τέσσερις ήταν μουσουλμάνοι.  Σύμφωνα με τα στοιχεία της απογραφής που πραγματοποιήθηκε το 1913 από το ελληνικό κράτος, στο χωριό κατοικούσαν 476 άτομα. 

Στις αρχές της δεκαετίας του 1960 η Αχλάδα συμπεριλαμβανόταν μεταξύ των κυριότερων καπνοπαραγωγικών περιοχών της Κρήτης. Κατά τις τελευταίες δεκαετίες παρατηρείται σημαντική μείωση του πληθυσμού της Αχλάδας, γεγονός που οφείλεται στην μετοίκηση των κατοίκων προς γειτονικούς οικισμούς όπως η Αγία Πελαγία και η Λυγαριά. 

## Αξιοθέατα
Κύρια αξιοθέατα της Αχλάδας είναι ο ιερός ναός του Αγίου Ιωάννη, του οποίου η ίδρυση ανάγεται στην περίοδο της βενετικής κυριαρχίας και οι πέτρινες κρήνες στη βόρεια πλευρά    του χωριού, η παλαιότερη από αυτές κατασκευάστηκε το 1746 ενώ η πιο πρόσφατη στις αρχές του 20ού αιώνα.

## Απογραφές Πληθυσμού

## Διοικητικά στοιχεία
Ως οικισμός αναφέρεται επίσημα το 1925 με το ΦΕΚ 27Α - 31/01/1925 να προσαρτάται στην τότε κοινότητα Ρογδιάς με το ΦΕΚ 356Α - 14/11/1925 να ορίζεται έδρα της ομώνυμης νεοϊδρυθείσας κοινότητας. Σύμφωνα με το σχέδιο Καλλικράτης και την τροποποίησή του Κλεισθένης Ι μαζί με τους οικισμούς: Αγία Πελαγία, Αμμούδι, Λυγαριά, Μαδές, Μονοναυτής και Ξηρόκαμπος αποτελούν την κοινότητα Αχλάδας που υπάγεται στη δημοτική ενότητα Γαζίου του Δήμου Μαλεβιζίου και σύμφωνα την απογραφή του 2011 έχει πληθυσμό 57 κατοίκους.

## Δείτε επίσης
* Κοινότητα Αχλάδας

## Παραπομπές


## Βιβλιογραφία
* 
* *Gerola, Monumenti veneti*, III.

Κατηγορία:Χωριά της περιφερειακής ενότητας Ηρακλείου
Κατηγορία:Δήμος Μαλεβιζίου
Ελευθεριανή Αιτωλοακαρνανίας

Η **Ελευθεριανή** ή **Ελευθέριανη**, **Λευτέριανη** και **Λευθέριανη**, είναι χωριό της ορεινής Ναυπακτίας στους πρόποδες του όρους Παπαδιά, 39 χλμ. βόρεια της Ναυπάκτου.  

## Ονομασία
Η Λευτέριανη πρωτοεμφανίζεται σε ιστορικά έγγραφα, βιβλία και μελετήματα περίπου το 1575. Η ονομασία της διαφέρει από έγγραφο σε έγγραφο, αλλά τελικά επικράτησε το «Ελευθεριανή». 

## Τοποθεσία
Ανατολικά είναι το Τσακαλάκι με 1.713 μ. υψόμετρο, βόρεια η Ψηλή Κορφή με 1.398 μ. υψόμετρο, νότια-νοτιοδυτικά η Μαλαθούνα με 1.417 μ. υψόμετρο. Στο προσκέφαλο του χωριού ανατολικά-νοτιοανατολικά υψώνεται ο Αϊ Λιάς (Αφορισμένο) με 1.210 μ. υψόμετρο, πολύ απότομο βουνό με πυκνό ελατόδασος. 

Την Ελευθέριανη την διασχίζουν τέσσερα ρέματα: ερχόμενοι από Ναύπακτο 2 χμ έξω από το χωριό είναι ο Κατεργάρης που στην πορεία του συναντάται με το Ματζανόρεμα στην τοποθεσία Αποστόλης, όπου υπήρχε και ο παλιός νερόμυλος. 

Μέσα από το χωριό περνάνε δύο ρέματα: το Γυφτόρεμα, που χωρίζει τον πέρα μαχαλά από το κυρίως χωριό, και το Βρυσουλόρεμα, που ενώνονται στην θέση Μότσιος και συνεχίζοντας συναντιούνται με το Ματζανόρεμα στην τοποθεσία Τσατάλι στα Νότια του χωριού και στη ρίζα του βουνού Μαλαθούνα. Συνεχίζοντας την πορεία τους και τα τέσσερα ρέματα ενωμένα συναντάνε τη Δρακόβρυση, η οποία είναι πολύ μεγάλη πηγή που ενώνει τα νερά της με τα ρέματα και έτσι δημιουργείται το Λευτεριάνικο ποτάμι το οποίο συναντάται πιο κάτω με τον Κότσαλο, παραπόταμο του Εύηνου.

Η Ελευθέριανη συνορεύει με τα εξής χωριά: Στα νότια με Ποκίστα και Παλαιόπυργο, στα βορειοδυτικά με Μηλιά και Αγία Τριάδα, στα ανατολικά προς το Τσακαλάκι με Άνω Χώρα και Κεντρική, στα βορειοανατολικά με Πόδο, στα βόρεια με Χόμορη, και στα νοτιοδυτικά με Σίμο.

Η Αγία Παρασκευή είναι η πολιούχος του χωριού. Η εκκλησία της Αγίας Παρασκευής στην Ελευθέριανη βρίσκεται στην άκρη του χωριού μέσα στα πλατάνια. Παλαιότερα, βρισκόταν σε διαφορετική θέση και ήταν μικρότερη.

## Διοικητικές μεταβολές
Το 1835, ο οικισμός προσαρτάται στο δήμο Ποτιδαμίας. 

Το 1836, ο οικισμός αποσπάται από το δήμο Ποτιδαμίας και προσαρτάται στο δήμο Αποδωτίας, ενώ το 1869 προσαρτάται στο δήμο Πυλήνης. 

Το 1912, ο οικισμός αποσπάται από το δήμο Πυλήνης και ορίζεται έδρα της κοινότητας Ελευθεριανής. Με το Σχέδιο «Καποδίστριας» το 1997, ο οικισμός αποσπάται από την κοινότητα Ελευθεριανής και προσαρτάται στο δήμο Πυλήνης, ενώ το 2010 με το Σχέδιο Καλλικράτης προσαρτάται στο δήμο Ναυπακτίας.

## Απογραφές πληθυσμού

## Παραπομπές

## Εξωτερικοί σύνδεσμοι
* www.nafpaktia.gr

Κατηγορία:Χωριά της περιφερειακής ενότητας Αιτωλοακαρνανίας
Κατηγορία:Δήμος Ναυπακτίας
Κατηγορία:Κράβαρα
Αριθμόσημο

Με τον επίσημο όρο **αριθμόσημο** χαρακτηρίζεται ο αριθμός που φέρουν ειδικά πλοία παράλληλα με το όνομά τους ή αντί ονόματος, όπως τα πολεμικά πλοία, πλοία και σκάφη Υπηρεσιών π.χ. Περιπολικά κ.ά. Λιμενικού Σώματος, Πλοηγίδες, Πυροσβεστικά, Τελωνοφυλακής καθώς και ιδιωτικών εγκαταστάσεων.

Τα πολεμικά πλοία καθώς και τα μεγαλύτερα πλοία των παραπάνω κατηγοριών παράλληλα με το όνομα και το Διεθνές Διακριτικό Σήμα τους φέρουν σε εμφανή σημεία (ανά πλευρά, πρύμνη, και κατάστρωμα) το λεγόμενο αριθμόσημο. Το αριθμόσημο δίνεται αμέσως μετά τη κατασκευή ή την απόκτηση του πλοίου και που διατηρείται μέχρι τη διάλυσή του, χωρίς να μπορεί να το λάβει άλλο πλοίο. Συνήθως το αριθμόσημο συνίσταται από συνδυασμό δύο «επισειόντων», που αποτελεί σε χρήση διακριτικό σήμα, μόνο μεταξύ πολεμικών πλοίων ή επιμέρους συναφών κατηγοριών πλοία και σκάφη, Ναυτικών σταθμών, Ναυστάθμων ή άλλων ναυτικών και συναφών υπηρεσιών της αυτής εθνικότητας. Για τις μεταξύ ξένων πλοίων ή ναυτικών υπηρεσιών σχέσεις πολεμικού πλοίου χρησιμοποιείται το Διεθνές Διακριτικό Σήμα.

Έτσι πολεμικό πλοίο που προσεγγίζει Ναύσταθμο ή συναντάται με άλλο πολεμικό πλοίο της αυτής εθνικότητας επαίρει το αριθμόσημό του επί της κεντρικής κεραίας (ιστό) με το οποίο και αναγνωρίζεται. Σημειώνεται πως αν υψωθεί αριθμόσημο και ακολουθήσει σήμα ναυάρχου σημαίνει ότι το σήμα δεν αφορά όλα τα πλοία αλλά μόνο εκείνο του αριθμοσήμου. 

Μέχρι τη δεκαετία του 1940 τα ελληνικά πολεμικά πλοία έφεραν και τρίτο αριθμό, τον καλούμενο «πρωτόθετο αριθμό».

## Δείτε επίσης
Αριθμός (σύμβολο): Στην πληροφορική το σύμβολο # επίσης αποκαλείται αριθμόσημο, χρησιμοποιείται για την αναπαράσταση της λέξης «αριθμός».

Κατηγορία:Πολεμικά πλοία
Εύοδος

Το επίθετο **Εύοδος** ήταν αρχαία ελληνική θρησκευτική επίκληση του θεού Πάνα που απαντάται σε επιγράμματα προερχόμενα από την Απολλωνόπολη. Στο ένα επίγραμμα υπάρχουν οι λέξεις *«ξείνος ήρως Εύοδος»*, παρακίνηση των οδοιπόρων να τιμήσουν τον ήρωα και να συνεχίσουν τον δρόμο τους. Σε άλλο επίγραμμα αναγράφεται: *«Εύοδε Παν...»*, πράγμα που σημαίνει ότι οι οδοιπόροι επικαλούνται τον Πάνα ως εύοδο, δηλαδή ως θεό από τον οποίο ζητούν να καταστήσει όσο το δυνατό πιο άνετη την πεζοπορία τους.

## Παραπομπές

## Πηγές
* Emmy Patsi-Garin: *Επίτομο λεξικό Ελληνικής Μυθολογίας*, εκδ. οίκος «Χάρη Πάτση», Αθήνα 1969, σελ. 404

Ευοδος
Ευποσία

Η **Ευποσία** ήταν θεότητα που λατρευόταν στην Ιεράπολη της Φρυγίας και σε άλλες μικρασιατικές πόλεις. Τη θεωρούσαν προστάτιδα της γονιμότητας και της αφθονίας. Τη λάτρευαν με τα ίδια σύμβολα που είχαν και η Δήμητρα, η Ειρήνη, η Τύχη και η Ευθηνία. Σε νομίσματα της Ιεράπολης υπάρχει η επιγραφή ΕΥΠΟΣΙΑ (ή ΕΥΒΟΣΙΑ) με μορφή την οποία περιβάλλουν χιτώνας, πέπλο και στεφάνη. Η μορφή αυτή κρατάει το Κέρας της Αμαλθείας.

## Παραπομπές


## Πηγές
* Emmy Patsi-Garin: *Επίτομο λεξικό Ελληνικής Μυθολογίας*, εκδ. οίκος «Χάρη Πάτση», Αθήνα 1969, σελ.404

Κατηγορία:Φρυγία
Ευποσια
Μετακεντρικό διάγραμμα

Το **Μετακεντρικό διάγραμμα** είναι ένας πίνακας που συντάσσεται από τον ναυπηγό σχεδιαστή κατά τη ναυπήγηση πλοίου που αφορά την εκάστοτε θέση του Μετάκεντρου στα διάφορα βυθίσματα που μπορεί (προβλέπεται) να λάβει το πλοίο.

Το σχεδιάγραμμα αυτό είναι συνήθως τετράγωνο όπου παρίστανται δύο άξονες, ο αριστερός κάθετος που παριστά τα επίπεδα **L** των διαφόρων ισάλων (βυθίσματα) και το οριζόντιο κάτω που παριστά το επίπεδο **K** της τρόπιδας του σκάφους. 

Ο σχεδιασμός του διαγράμματος αυτού γίνεται ως ακολούθως: Από το σημείο L της άνω δεξιάς γωνίας φέρεται η οριζόντια LL που παριστά σε κλίμακα τη σχεδιασθείσα για το μέγιστο φόρτο ίσαλο και η κάθετος LK που παριστά το σχεδιασθέν μέγιστο βύθισμα σε πόδες.  Κάτω από την LL φέρονται σε παράλληλες ευθείες (οριζόντιες) και ίσες μεταξύ τους αποστάσεις τα σημεία L1, L2, L3, L4, L5 κ.λπ. που παριστούν επίπεδα άλλων ισάλων που χρησιμοποιούνται στον υπολογισμό.
Από το κάτω αριστερό άκρο Κ φέρεται διαγώνιος προς το άνω δεξιό άκρο του διαγράμματος, η **KL**. Από τα σημεία τομών της ΚL με τις οριζόντιες ευθείες των διαφόρων ισάλων φέρονται κατακόρυφοι προς τον κάτω άξονα Κ, έτσι επ΄ αυτού ορίζονται τα διάφορα σημεία Κ (ξεκινώντας την αρίθμησή τους από δεξιά προς τ΄ αριστερά) K1, K2, K3,  K4 και K5 αντίστοιχα.

Υπολογίζοντας στη συνέχεια τη κάθετη απόσταση του Κέντρο άντωσης πλοίου που βρίσκεται κάτω από την εκάστοτε ίσαλο καθώς και την απόσταση του αντίστοιχου μετάκεντρου πάνω από κάθε ίσαλο υποτυπόνωνται αυτές πάνω και κάτω των αντιστοίχων ισάλων στο διάγραμμα με τα αντίστοιχα σημεία B1, B2,   B3,   B4,   B5..., και  M1, M2, M3, M4, και M5 . Στη συνέχεια χαράσσονται οι καμπύλες που διέρχονται από τα σημεία αυτών και που παριστούν τη καμπύλες των κέντρων Άντωσης και των Μετακέντρων.

Το Μετακεντρικό διάγραμμα είναι πολύχρήσιμο διότι δείχνει αμέσως το Μετακεντρικό ύψος από το αντίστοιχο Κέντρο Άντωσης και την τρόπιδα, για κάθε μία των ισάλων. Από το ίδιο δε διάγραμμα μπορεί εύκολα να υπολογισθεί το ύψος του μετάκεντρου από το κέντρο άντωσης και από την τρόπιδα για οποιοδήποτε ενδιάμεσο βύθισμα, αν χαραχθεί μια οριζόντια γραμμή με δεδομένο το μέσο βύθισμα του πλοίου, και από το σημείο που αυτή τέμνει τη διαγώνιο KL μια κατακόρυφη.
*Το σημείο που τέμνει αυτή η κατακόρυφος γραμμή τη καμπύλη των Μετακέντρων είναι η θέση του μετάκεντρου στο δεδομένο αυτό βύθισμα.

## Δείτε επίσης
*Καμπύλη ευστάθειας
*Πείραμα ευστάθειας

Κατηγορία:Ευστάθεια πλοίου
Κατηγορία:Διαγράμματα
Ευπραξία (επίκληση)

Το επίθετο **Ευπραξία** ήταν αρχαία ελληνική θρησκευτική επίκληση της θεάς Αρτέμιδος που απαντάται σε επιγραφή αναθηματικού ανάγλυφου, το οποίο ανακαλύφθηκε στην Τυνδαρίδα της Σικελίας. Το ανάγλυφο είχαν αναθέσει ο Πρώτος και η Μενίππη. Η παράσταση του ανάγλυφου απεικονίζει δύο γυναίκες και έναν άνδρα να προσεγγίζουν στον βωμό της θεάς. Η Άρτεμις Ευπραξία ήταν προστάτιδα του γάμου, της ευτεκνίας και, γενικότερα, της ευτυχίας.

## Πηγές
* Emmy Patsi-Garin: *Επίτομο λεξικό Ελληνικής Μυθολογίας*, εκδ. οίκος «Χάρη Πάτση», Αθήνα 1969, σελ. 404

Ευπραξια
Ευαμερίων

Ο **Ευαμερίων** ήταν θεότητα των αρχαίων Ελλήνων, που λατρευόταν στην Τιτάνη, στο ιερό του Ασκληπιού, μαζί με τον Αλεξάνορα. Ο Παυσανίας (Β 11,7) ταυτίζει τον Ευαμερίωνα με τον Τελεσφόρο της Περγάμου και με τον Άκεσι της Επιδαύρου. Επικρατέστερη είναι η άποψη του Nilsson ότι ο Ευαμερίων ήταν μία αρχαϊκή θεότητα η οποία, αφού θεωρήθηκε συγγενική προς τον Ασκληπιό, παραμερίσθηκε για χάρη του.

## Πηγές
* Martin P. Nilsson: *Greek Popular Religion* Columbia University Press, Νέα Υόρκη 1940
* Emmy Patsi-Garin: *Επίτομο λεξικό Ελληνικής Μυθολογίας*, εκδ. οίκος «Χάρη Πάτση», Αθήνα 1969

Ευαμεριων
Ευπορία

Η λέξη αυτή ήταν επίθετο της θεάς Αρτέμιδος στη Ρόδο, το οποίο αναφέρει ο Ησύχιος. Σε επιγραφή όμως από τον Πειραιά του 3ου αιώνα μ.Χ. αναφέρεται ως αυτοτελής θεότητα: *«υμνητής της Ευπορίας θεάς Βεβήλας και των περί αυτήν θεών»* (Ditt.Syll. 739,4). Ο Υγίνος (*Fabulae*, 183) την αναφέρει μαζί με τη Φέρουσα και την Ορθωσία ως μία από τις τρεις Ώρες.

## Πηγές
* Emmy Patsi-Garin: *Επίτομο λεξικό Ελληνικής Μυθολογίας*, εκδ. οίκος «Χάρη Πάτση», Αθήνα 1969, σελ. 2

Ευπορια
Καμπύλη ευστάθειας

Από της ναυπήγησής τους όλα τα πλοία και ιδιαίτερα τα φορτηγά πλοία εφοδιάζονται και με ειδικά σχεδιαγράμματα που αφορούν την ευστάθειά τους, τις λεγόμενες **καμπύλες ευσταθείας**, που ανταποκρίνονται σε διάφορες χαρακτηριστικές συνθήκες φόρτωσης αυτών.

Τα σχεδιαγράμματα αυτά, που είναι ιδιαίτερα χρήσιμα στην απεικόνιση των ορίων της ευστάθειας του πλοίου, χαράσσονται εξ υπολογισμού επί συστήματος αξόνων, εκ των οποίων ο κάθετος παριστά τιμές του μοχλοβραχίονα ανόρθωσης **GZ**, ο δε άλλος τις τιμές **θ** των διαφόρων γωνιών κλίσης. Έτσι εκ της καμπύλης αυτής βρίσκονται οι αντίστοιχες τιμές του GZ σε διάφορες γωνίες κλίσης, ενώ το γινόμενο του εκτοπίσματος επί GZ εκφράζει σε ποδοτόνους τη καλούμενη στατική ευστάθεια (statical stability).

Στις μικρές γωνίες κλίσης όπου και αντιστοιχεί η καλούμενη αρχική ευστάθεια (initial stability) ο GZ (μοχλοβραχίονας), αυξάνεται πολύ αργά και εξαρτάται κυρίως από το GH ή **GM** (μετακεντρικό ύψος), του οποίου και είναι υποπολλαπλάσιο, λόγω της μικρής τιμής και της αργής μεταβολής του **ημιτ.θ**. Περαιτέρω όμως ο GZ αυξάνει ταχύτερα και λαμβάνει τη μέγιστη τιμή σε γωνία κλίσης που ονομάζεται *γωνία μεγίστης ευστάθειας* (angle of maximum stability). Αντίθετα η γωνία κλίσης στην οποία ο GZ μηδενίζεται, ονομάζεται *γωνία μηδενικής ευστάθειας* (angle of vanishing stability). Με μια τέτοια γωνία κλίσης θα μηδενισθεί προφανώς και το GM λόγω της σχετικής θέσης των κέντρων βάρους - άντωσης.
*Έτσι η καμπύλη ευστάθειας καταδεικνύει σαφώς ότι η τιμή του GM παραμένει αξιόλογος για μεγάλες γωνίες κλίσης του πλοίου.
Στο σχεδιάγραμμα που περατίθεται διαφαίνονται οι μεταβολές των στοιχείων της ευστάθειας του ίδιου πλοίου σε περιπτώσεις φόρτωσης βαρύ και ελαφρού φορτίου. Οι ακραίες αυτές συνθήκες επιφέρουν σημαντική καθ΄ ύψος μετατόπιση του κέντρου βάρους επιφέροντας αντιστοίχως αύξηση ή μείωση του GM, επομένως και της ευστάθειας του πλοίου. Σημειώνεται ότι οι καμπύλες περικλείουν τους ανάλογους τομείς ασφάλειας κλίσεων, συνεπώς από τις κορυφές των καμπυλών και δεξιότερα εκτός αυτών η κλίση πλοίου θεωρείται επισφαλής, με κίνδυνο ανατροπής. Το τέλος των καμπυλών επί του άξονα των κλίσεων παρουσιάζει το μέγιστο όριο ευστάθειας. Η μαύρη καμπύλη στο σχέδιο δεικνύει τον τρόπο υπολογισμού, του ασφαλούς μέσου όρου των ροπών των μεταφερομένων φορτίων.

Από τα ναυπηγικά χαρακτηριστικά του πλοίου που επηρεάζουν αμέσως την ευστάθεια αυτού είναι το ύψος εξάλων και το πλάτος του. Το μεν ύψος εξάλλων έχει σχέση με τη γωνία μέγιστης ευστάθειας, που σημαίνει ότι όσο μεγαλύτερο είναι αυτό, τόσο μεγαλύτερη, εντός ορίων, θα είναι και η γωνία κλίσης,  στη οποία και παρατηρείται η μεγαλύτερη ευστάθεια. Όσον αφορά το πλάτος του πλοίου στην ίσαλο, αυτό επηρεάζει τη θέση του μετάκεντρου αυτού.

Σε κλίση πλατύτερου πλοίου, το κέντρο άντωσης απομακρύνεται περισσότερο από το κέντρο βάρους με συνέπεια το μετάκεντρο ν΄ ανέρχεται.

## Δείτε επίσης
*Μετακεντρικό διάγραμμα
*Πείραμα ευσταθείας

Κατηγορία:Ευστάθεια πλοίου
Αμπεμάμα

Η **Αμπεμάμα** (επίσης *Αμπαμάμα*, *Απαμάμα*, *Ντούντας*, *Χόππερ Νήσος*, *Ρότζερ Σίμπσον Νήσος* ή *Σίμπσον Νήσος*) είναι μια ατόλλη στο κεντρικό τμήμα της Συστάδας Κιριμπάτι (Γκίλμπερτ), 176 χλμ. νοτιοανατολικά της Ταράουα και μόλις βόρεια του ισημερινού.

## Γεωγραφία

Έχει έκταση 16 χλμ² και ο πληθυσμός της υπολογίζεται στα 3.608 άτομα. Οι νησίδες περιβάλλουν μια βαθιά λιμνοθάλασσα. Το ανατολικό τμήμα της ατόλλης Αμπεμάμα ενώνεται με υπερυψωμένους δρόμους, και η κυκλοφορία των αυτοκινήτων είναι εφικτή μεταξύ των διαφορετικών νησίδων. Τα εξωτερικά νησιά Αμπατίκου και Μπίκε βρίσκονται στη νοτιοδυτική πλευρά της ατόλλης.

Το χωριό Καριατεμπίκε εξυπηρετεί ως κυβερνητικό κέντρο για την ατόλλη και περιλαμβάνει ένα κτήριο διοίκησης, το αστυνομικό τμήμα και ένα ξενοδοχείο. Ένας αεροδιάδρομος βρίσκεται στο βόρειο άκρο της Αμπεμάμα κοντά στο χωριό Ταμπιάνγκ.

## Ιστορία

Η Αμπεμάμα είναι γνωστή ως το νησί όπου έγινε η Διακήρυξη του Βρετανικού Προτεκτοράτου από τον Καπετάνιο Ντέηβις των Συντηρητικών στις 27 Μαΐου 1892. Το 1889 υπήρξε το σπίτι του Ρόμπερτ Λούις Στήβενσον. Κοντά στο Ταμποντεμπίκε βρίσκεται ο τάφος του τύραννου - αρχηγού Τεμ Μπινόκα, που απαθανατίστηκε από τον Στήβενσον στη νουβέλα του "Στις Νότιες Θάλασσες".

## Οικισμοί
Μπινοϊνάνο, Καμπανγκάκι, Ταμπιάνγκ, Ταμπονούα, Τεμπάνα.

Κατηγορία:Νησιά Γκίλμπερτ
Αμπεμαμα
Ρίγκλια Μεσσηνίας

Τα **Ρίγκλια** είναι ένα χωρίο του νομού Μεσσηνίας. Ανήκει στο δήμο Δυτικής Μάνης και αποτελεί τη έδρα του δημοτικού διαμέρίσματος Ριγκλίων.

Απέχει 47 χιλιόμετρα από την Καλαμάτα και είναι χτισμένα σε υψόμετρο 120 μέτρων στις νοτιοδυτικές παρυφές του Ταϋγέτου.

## Δημοτικό διαμέρισμα Ριγκλίων
Το δημοτικό διαμέρισμα Ριγκλίων, αποτελείται από τρεις οικισμούς, τα **Κάτω Ρίγκλια**, τα **[[Άνω Ρίγκλια Μεσσηνίας|Άνω Ρίγκλια]]** και το **Ελαιοχώριο** (Ίζινα). 

## Ιστορία
Η περιοχή κατοικήθηκε περί το 1800 και το χωριό πήρε τη σημερινή του μορφή μετά τη δημιουργία του Ι.Ν. της Παναγίας από Ιερομόναχο που ήλθε από το Άγιο Όρος.

Ωστόσο, η πρώτη κατοίκηση δείχνει να είναι παλιότερη, γιατί σε ένα σπίτι σώζεται επιγραφή από το 1737. Αρχικά γράφονταν ως «**Ρήγγλια**», που απλοποιήθηκε το 1920. 

Ως το 1938 θεωρούνταν τμήμα της Λακωνίας, μετά όμως περιήλθαν οριστικά στη μεσσηνιακή επικράτεια.

## Πληθυσμός
Με βάση την απογραφή του 2001 το δημοτικό διαμέρισμα είχε 189 κατοίκους. Αυτοί κατανέμoνταν στους τρεις οικισμούς ως εξής: 122 στα Ρίγκλια, 39 στα Κάτω Ρίγκλια και 28 στο Ελαιοχώριο.

Σύμφωνα με την απογραφή του 2021, έχει πληθυσμό 124 κατοίκων.

## Αξιοθέατα
Οι τρεις οικισμοί είναι κτισμένοι  ανάμεσα σε δύο χειμάρρους που ξεκινούν από τα βουνά πάνω από το χωριό Μηλέα και καταλήγουν στην παραλία Πανταζί. 

Αξιόλογες μεταβυζαντινές εκκλησίες απαντώνται στους οικισμούς όπως ο ναός της Παναγίας στα Άνω Ρίγκλια και οι ναοί Μεταμόρφωση του Σωτήρος (1854) και Αγίου Πέτρου καιΑγιου Παύλου στα Κάτω Ρίγκλια. 

Στα Κάτω Ρίγκλια υπάρχει και αξιόλογο λιθόκτιστο καμαροσκέπαστo πηγάδι, δείγμα της καθημερινής ζωής των κατοίκων σε παλαιότερους χρόνους. Κοντά στο χωριό υπάρχει και ο ναός της Αγίας Παρασκευής, χτισμένος σε απόκρημνη πλαγιά.

## Πολιτιστικός σύλλογος
Στα Κάτω Ρίγκλια δραστηριοποιείται ήδη από την δεκαετία του '80 ο *Πολιτιστικός σύλλογος Ριγκλίων «Η Μεταμόρφωση»* οργανώνοντας πλήθος πολιτιστικών εκδηλώσεων όπως συναυλίες και το ετήσιο πανηγυρι στις 6 Αυγούστου προς τιμήν του ναού της Μεταμορφώσεως του Σωτήρος.

## Φωτοθήκη

Εικόνα:Χειμάρρους.jpg|Ένας από τους δύο χείμαρρους
Εικόνα:Πηγάδι Ρίγκλια.jpg|Το λιθόκτιστο πηγάδι
Εικόνα:Μεταμόρφωση Ρίγκλια.jpg|Ο ναός της Μεταμόρφωσης
Εικόνα:Πέτρου και Πάυλου Ρίγκλια.JPG|Ο ναός των Αγίων Πέτρου και Παύλου


## Παραπομπές

Κατηγορία:Χωριά της περιφερειακής ενότητας Μεσσηνίας
Κατηγορία:Μάνη
Κατηγορία:Δήμος Δυτικής Μάνης
Χωρητικότητα

Ο όρος **χωρητικότητα** μπορεί να αναφέρεται:

## Θετικές επιστήμες
* Χωρητικότητα (ηλεκτρισμός), που αφορά εκείνη των ηλεκτρικών αγωγών.
* Χωρητικότητα (επικοινωνία), που αφορά  τις τηλεπικοινωνιακές γραμμές.
* Θερμοχωρητικότητα, που αφορά την ποσοτική έννοια της θερμότητας σ' ένα σώμα.
* στην χωρητικότητα γενικά ως τον όγκο.

## Τεχνολογία
* Χωρητικότητα του καλωδίου.
* Χωρητικότητα πλοίου, με ιδιαίτερες εξειδικεύσεις.
* Χωρητικότητα (σιδηροδρομική), που αφορά εκείνη των σιδηροδρομικών γραμμών.
* Οδική χωρητικότητα, που αφορά στην κίνηση οχημάτων.
* Χωρητικότητα κώδικα.
Αρχιεπίσκοπος Κύπρου Ανθέμιος

Ο **Αρχιεπίσκοπος Κύπρου Ανθέμιος** υπήρξε Αρχιεπίσκοπος τον Ε΄ αιώνα και διαδέχτηκε τον Σταυρίνο Β΄. Είναι γνωστός επειδή το όνομα του σχετίζεται με το Αυτοκέφαλο της Εκκλησίας της Κύπρου.

Όταν τον Ε΄ αιώνα ο Αρχιεπίσκοπος Αντιοχείας προσπάθησε να καταργήσει το Αυτοκέφαλο της Εκκλησίας, κατόπιν οράματος ο Ανθέμιος βρήκε το ιερό ευαγγέλιο του Ματθαίου πάνω στο στήθος του λειψάνου του Αποστόλου Βαρνάβα, το οποίο προσέφερε στον Αυτοκράτορα Ζήνωνα του Βυζαντίου. Κατόπιν αυτού, το Αυτοκέφαλο της Εκκλησίας της Κύπρου επιβεβαιώθηκε από την Γ΄ Οικουμενική Σύνοδο της Εφέσου (431 μ.Χ.), με τον 8ο κανόνα της, και ο Αυτοκράτορας Ζήνων παραχώρησε το 478 τα ακόλουθα τρία αυτοκρατορικά προνόμια στον Αρχιεπίσκοπο Κύπρου που ισχύουν ως σήμερα:

* να υπογράφει διά κινναβάρεως (με κόκκινο μελάνι), 
* να φέρει πορφυρούν μανδύα κατά τις ακολουθίες και 
* να κρατεί Αυτοκρατορικό Σκήπτρο αντί της Ποιμαντορικής Ράβδου. 

Τον Ανθέμιο διαδέχτηκε ο Ολύμπιος Β΄. 

## Υποσημειώσεις


Ανθέμιος
Κατηγορία:Επίσκοποι του 5ου αιώνα
Ιωάννης Μιχαλβόδα Σούτσος

Ο **Ιωάννης Μιχάλβοδα Σούτσος** (1812-1892) ήταν Έλληνας διπλωμάτης.
## Η ζωή του
Ήταν πρωτότοκος γιος του πατριώτη ηγεμόνα της Μολδαβίας Μιχαήλ Σούτσου, γόνου της σπουδαίας Φαναριώτικης οικογένειας των Σούτσων και γνωστού υπό το όνομα Μιχάλβοδα Β'. Ήταν δισέγγονος του ηγεμόνα της Μολδαβίας Μιχάλβοδα Α', ενώ από την μεριά της μητέρας του ήταν εγγονός του ηγεμόνα της Βλαχίας Ιωάννη Καρατζά. 

Γεννήθηκε στην Κωνσταντινούπολη το 1812. Έλαβε εγκυκλοπαιδική παιδεία με Φαναριώτικη παράδοση και έκανε διπλωματική καριέρα στην Ελλάδα, από το 1835 ως το 1862. Ακολούθησε τον πατέρα του στην Πρεσβεία του Λονδίνου, της Πετρούπολης και του Παρισιού μέχρι το 1843 και το 1852 διορίστηκε πρώτος γραμματέας Πρεσβείας στην Πετρούπολη. 

Νυμφεύτηκε στο Παρίσι το 1841 την Ρωσίδα Αικατερίνη Κόμησα Ομπρέσκοφ, μέλος της υψηλής αριστοκρατίας της Ρωσίας. Επιστρέφοντας στην Αθήνα η οικία τους έγινε από τα αριστοκρατικότερα και πλέον περιζήτητα κέντρα της κοινωνίας της Αθήνας. 

Απεβίωσε στην Αθήνα την 12η Φεβρουαρίου 1892.

## Πηγές
* Ιωάννης Σούτσος συνοπτικό βιογραφικό σημείωμα από το Ινστιτούτο Νεοελληνικών Ερευνών
* 

Κατηγορία:Οικογένεια Σούτσου
Κάτω Βάθεια Ηρακλείου

Η **Κάτω Βάθεια** είναι χωριό και έδρα ομώνυμης κοινότητας του Δήμου Χερσονήσου στην Περιφερειακή Ενότητα Ηρακλείου της Κρήτης. Ανήκε στην Επαρχία Πεδιάδος του Νομού Ηρακλείου. Βρίσκεται σε απόσταση 15 περίπου χιλιομέτρων από την πόλη του Ηρακλείου, στην κοιλάδα του Βαθειανού ποταμού σε υψόμετρο 35 μέτρα. Οι κάτοικοι ασχολούνται με την ελαιοκαλλιέργεια αλλά και την αμπελοκαλλιέργεια. Στα αξιοθέατα αξίζει να αναφερθεί το φαράγγι Ποροφάραγγο.

## Ιστορικά στοιχεία
Η πρώτη γνωστή μνεία για την Κάτω Βάθεια βρίσκεται σε συμβόλαια του 1271. Εκεί αναφέρεται ως *Cato Vathie*. Σε συμβόλαιο του 1279, αναφέρεται μονολεκτικά *Κατοβάθια*.

Το 1881 εντάχθηκε  στο δήμο Επισκοπής με 210 κατοίκους  καθώς και το 1900, με 141 κατ. Το 1928 υπήχθη στην κοινότητα Ελιάς, με 215 κατ. Από το 1940 και μετά αποτέλεσε ξεχωριστή κοινότητα. Με το σχέδιο Καποδίστριας η Κάτω Βάθεια εντάχθηκε στο Δήμο Γουβών.

Στην περιοχή του χωριού, στη θέση *Αρτσά*, ανακαλύφθηκε λαξευτός τάφος, που χρονολογείται από την Υστερομινωική περίοδο. Δύο λάρνακες βρέθηκαν με τους σκελετούς στην αρχική τοποθέτηση του νεκρού, και πιστοποιήθηκε ότι οι νεκροί τοποθετούνταν τότε μέσα στις σαρκοφάγους έχοντας τα σκέλη διπλωμένα.

Επίσης το 1958 έγιναν ανασκαφές σε αρχαϊκό ελληνικό τάφο, των αρχών του 7ου αιώνα π. Χ. Η ταφή είχε γίνει σε πιθάρι, που είχε λαιμό διακοσμημένο με τρεις σφίγγες, με ωραίες διακοσμημένες κεφαλές και με δαιδαλώδη κόμμωση.

Το 1583 αναφέρεται (Καστροφύλακας, Κ 95) με το όνομα *Vathia Cato*. Στα νεότερα χρόνια κάτοικοι από την Κάτω Βάθεια ίδρυσαν μαζί με άλλους τον οικισμό Κοκκίνη Χάνι.

Στο νεκροταφείο του χωριού βρίσκεται ο παλιός ναός της Αγίας Αικατερίνης, ενώ η Μεταμόρφωση του Σωτήρος και ο νεότερος ναός Ζωοδόχος Πηγή είναι αξιόλογοι.

## Διοικητικά στοιχεία
Αναφέρεται επίσημα το 1925 στο ΦΕΚ 27Α - 31/01/1925 να προσαρτάται στην τότε κοινότητα Εληάς. Το 1935 με το ΦΕΚ 396Α - 07/09/1935 ορίστηκε έδρα της νεοϊδρυθείσας κοινότητας Κάτω Βάθειας. Σύμφωνα με το Σχέδιο Καλλικράτης, μαζί με τους οικισμούς Βαθειανός Κάμπος και Βραχόκηπος αποτελούν την κοινότητα Κάτω Βάθειας που υπάγεται στη δημοτική ενότητα Γουβών του Δήμου Χερσονήσου και σύμφωνα με την απογραφή 2011 έχει πληθυσμό 86 κατοίκους

Δείτε ***[[Κοινότητα Κάτω Βάθειας]]***

## Εξωτερικοί σύνδεσμοι
*Η Κάτω Βάθεια στον ιστότοπο του Δήμου Γουβών.

## Παραπομπές



## Βιβλιογραφία
* 
**Α. Lombardo, Documenti della colonia Veneziana di Creta*.

Κατηγορία:Χωριά της περιφερειακής ενότητας Ηρακλείου
Κατηγορία:Δήμος Γουβών
Κατηγορία:Δήμος Χερσονήσου
Επάνω Βάθεια Ηρακλείου

Η **Επάνω Βάθεια** είναι χωριό και έδρα ομώνυμης κοινότητας του Δήμου Χερσονήσου στην Περιφερειακή Ενότητα Ηρακλείου της Κρήτης. Ανήκε στην Επαρχία Πεδιάδος του Νομού Ηρακλείου. Βρίσκεται σε απόσταση 15 περίπου χιλιομέτρων από την πόλη του Ηρακλείου, στην κοιλάδα του Βαθειανού ποταμού. Οι κάτοικοι του καλλιεργούν ελιές ελαιοποιήσιμες, κηπευτικά και αμπέλια. Ενδιαφέρον παρουσιάζει η παλαιά εκκλησία του Αγίου Αντωνίου με υπολείμματα τοιχογραφιών.

## Ιστορικά στοιχεία
Η Επάνω Βάθεια αναφέρεται σε συμβόλαιο του Δομίνικου ντε Κάουζα, το 1271. Εκεί αναγράφεται ως *Panno Vathia*. Το 1583 αναφέρεται (Καστροφύλακας, Κ 95) με το όνομα *Vathia Αpanno* με 125 κατοίκους. Στη διάρκεια της Τουρκοκρατίας κατοικήθηκε μόνο από Τούρκους. Το 1834 είχε μόνο δέκα οθωμανικές οικογένειες και το 1881 μόνο 225 Τούρκους κατοίκους.

Αναφέρεται σε όλες τις βενετσάνικες απογραφές του 16ου και 17ου αιώνα. Στην απογραφή του 1881, ανήκει στο δήμο Επισκοπής με 228 κατ. και στον ίδιο δήμο αναφέρεται και το 1900. στην απογραφή του 1920 δεν αναφέρεται καθόλου, ενώ το 1928 αναφέρεται στην κοινότητα Ελιάς. από το 1940 και μετά αποτελεί ομώνυμη κοινότητα.

Στις 25 Φεβρουαρίου 1935 από ισχυρό σεισμό μεγέθους 7 Ρίχτερ η Επάνω Βάθεια κατέρρευσε μέχρι θεμελίων, μαζί με άλλα χωριά. Σκοτώθηκαν 8 άτομα τραυματίστηκαν 204 και έμειναν χωρίς στέγη 374 οικογένειες σε όλη την περιοχή που είχε πληγεί από τον Εγκέλαδο.

## Διοικητικά στοιχεία
Αναφέρεται επίσημα το 1925 στο ΦΕΚ 27Α - 31/01/1925 να προσαρτάται στην τότε κοινότητα Εληάς ενώ το 1930 με το ΦΕΚ 162Α - 15/05/1930 ορίστηκε έδρα της ομώνυμης νεοϊδρυθείσας κοινότητας. Το 1997 με το ΦΕΚ 244Α - 04/12/1997  αποσπάστηκε από την κοινότητα Επάνω Βαθείας και προσαρτήθηκε στον τότε δήμο Γουβών.

Δείτε ***[[Κοινότητα Επάνω Βάθειας]]***

## Εξωτερικοί σύνδεσμοι
*Η Επάνω Βάθεια στον ιστότοπο του τέως Δήμου Γουβών.

## Βιβλιογραφία
* 
**Α. Lombardo, Documenti della colonia Veneziana di Creta*.

## Παραπομπές


Κατηγορία:Χωριά της περιφερειακής ενότητας Ηρακλείου
Κατηγορία:Δήμος Γουβών
Κατηγορία:Δήμος Χερσονήσου
Υβ Λαρόκ

Ο **Υβ "Λαρόκ" Σεμινάντ** (*Yves "Larock" Cheminade*, 20 Απριλίου 1977) είναι Ελβετός ντισκ τζόκεϊ και μουσικός παραγωγός. Είναι μέλος του *Africanism All Stars*. Στην αρχή και για περισσότερο από 10 χρόνια ασχολήθηκε με το χιπ χοπ, ενώ την τελευταία πενταετία τα τραγούδια του ανήκουν στη χάους .

Σύμφωνα με τους θαυμαστές του, το αγαπημένο του τραγούδι είναι το "Rise up". Το σινγκλ αυτό ("Rise Up") ήταν στην 24η θέση στον κατάλογο με τις μουσικές επιτυχίες στο Ηνωμένο Βασίλειο για την εβδομάδα από 19 Αυγούστου 2007..

Στη Μάλτα, το ίδιο τραγούδι έγινε πολύ γνωστό και άρχισε να ακούγεται στα ραδιόφωνα από τις αρχές Ιουνίου, για να κάνει πολύ μεγάλη επιτυχία τον Αύγουστο και το Σεπτέμβριο του 2007, φτάνοντας στην κορυφή. Το χορευτικό αυτό τραγούδι έγινε πολύ αγαπητό και στην Ελλάδα .

## Δισκογραφία

### Singles
* 2004 "Aiaka"
* 2004 "Zookey"
* 2005 "Red Dragon"
* 2005 "Yves Larock EP"
* 2005 "Vibenight"
* 2005 "Zookey (Lift Your Leg Up)"
* 2006 "Losing Track of Time" (με τον JD Davis)
* 2006 "Energia!" (ως Brazilian Kiss)
* 2006 "Something on Your Mind" (Yves Larock vs. Discokidz)
* 2007 "Attack of the Firebird" (με τον Ludovic B)
* 2007 "Rise Up" Ολλανδία #6, ΗΒ #13, Μάλτα #1

### Remixes
* 2005 Dub Deluxe - "Sex on Sax"
* 2006 Major Boys vs. Kim Wilde - "Friday Night Kids"
* 2006 Tune Brothers - "Serenata"

## Σημειώσεις και παραπομπές


## Εξωτερικοί σύνδεσμοι
* Η επίσημη ιστοσελίδα του Υβ Λαρόκ 
* Αναλυτική δισκογραφία

 

Κατηγορία:Ελβετοί τραγουδιστές
Ίσαλος

Ο όρος **ίσαλος** ή *ίσαλος γραμμή* ή *γραμμή ισάλου* (water line), είναι ναυπηγικός και τεχνικός όρος που λαμβάνεται σοβαρά υπ΄ όψη στη φόρτωση πλοίου. Αν και λέγεται γραμμή, στην πραγματικότητα ορίζεται ως επίπεδο από την οριζόντια τομή της επιφάνειας της θάλασσας με το πλοίο στο σημείο που αυτό ισορροπεί και επιπλέει. Καθιερώθηκε να λέγεται έτσι επειδή περιμετρικά του σκάφους φαίνεται ως γραμμή.

Παρά ταύτα αν και ο όρος ίσαλος γραμμή είναι πλέον διαδεδομένος ως γενικός όρος, για τους έχοντες κάποιες ναυπηγικές γνώσεις ή σχετίζονται επαγγελματικά με τον ναυτικό χώρο ο όρος αυτός περιορίζεται αφενός μεν στην ειδική περίπτωση της έμφορτης ισάλου, δηλαδή, της τομής του σκάφους από το επίπεδο της επιφάνειας της θαλάσσης όταν το πλοίο είναι πλήρως και κανονικά φορτωμένο (ζυγοσταθμισμένο και νόμιμα), και αφετέρου, στις ειδικές περιπτώσεις φορτίου ειδικών ενδείξεων.

Από ναυπηγικής άποψης σχεδιασμού, η ίσαλος είναι μία από τις παρισάλους των ναυπηγικών γραμμών οι οποίες και αποτελούν τομές οριζοντίων επιπέδων μετά της εσωτερικής όψης των ελασμάτων του περιβλήματος του πλοίου, που καταδεικνύουν τη προοδευτική ναυπηγική μορφή του πλοίου από την λεγόμενη καρίνα μέχρι το κύριο κατάστρωμα. Στα ναυπηγικά σχέδια οι παρίσαλοι εμφανίζονται ως προβολές συνήθως της αριστερής πλευράς του σκάφους επί οριζοντίου επιπέδου όπου και φέρεται στο κάτω δεξιό μέρος του ναυπηγικού σχεδίου του πλοίου, καλούμενο κάτοψη σκάφους. Η απόσταση μεταξύ των παραλλήλων αυτών επιπέδων του σχεδίου αντιπροσωπεύει συνήθως το 1 μέτρο. Τέλος αυτές συμβολίζονται από τους ναυπηγούς με ενωμένα τα γράμματα WL και αριθμούνται από τη βασική γραμμή (που αντιστοιχεί με το 0) και προς τα πάνω 1, 2, 3, 4, ...κ.λπ. ή με λατινικούς αριθμούς Ι, ΙΙ, ΙΙΙ, κ.λπ. (χωρίς όμως τα διακριτικά γράμματα προ αυτών).
*Οι παρίσαλοι στην εγκάρσια όψη και πρόσοψη του πλοίου εμφανίζονται ως ευθείες γραμμές.

Εκτός όμως της σχεδιαστικής βοήθειας που παρέχουν οι παρίσαλοι στη ναυπήγηση ενός υπόψη σκάφους, στην πράξη κάποιοι απ΄ αυτούς ταυτίζονται με τα οριζόντια επίπεδα εκείνα της ασφαλούς πλήρους φόρτωσης του πλοίου, ανάλογα με το είδος του φορτίου, την εποχή, αλλά και το είδος του νερού (θαλάσσιο, ποταμού ή λίμνης) που προτίθεται αυτό να εκτελεί πλόες, λαμβάνοντας ανάλογες ονομασίες ισάλου. Για τη μεγάλη σπουδαιότητα αυτών, των συγκεκριμένων ισάλων, που αγγίζουν τα όρια ασφάλειας φόρτωσης των πλοίων, καθώς και του τρόπου κατάδειξής των δείτε σχετικά **[[γραμμή φόρτωσης]]**.

## Δείτε επίσης
* Γραμμή φόρτωσης

## Εξωτερικοί σύνδεσμοι
* 
* 

Κατηγορία:Πλοίο
Κατηγορία:Ναυπηγική
Κατηγορία:Ευστάθεια πλοίου